Amundsen til NRK: - Tar det til etterretning
Per-Willy Amundsen kaller reaksjonen fra Frp streng, men får støtte fra sitt eget fylkeslag. Frps organisasjonsutvalg har behandlet saken til Per-Willy Amundsen, og konklusjonen er klar: Frem til nyttår får han ikke ha verv eller rettigheter i partiet. Det er reaksjonen han får etter utbruddet på Facebook for to uker siden. – Strengt, men jeg tar det til etterretning, sier Amundsen til NRK. Han får samtidig støtte fra sitt lokale fylkeslag i Troms, og åpner for å stille til valg igjen.  – Vil snakke med mine velgere i Troms, sier Amundsen til NRK. I Troms er de opptatt av å ta vare på den profilerte politikeren, som har blitt møtt med trusler, ifølge fylkeslederen. – Amundsen har fått enorme mengder hets og trusler, som ikke bare har gått utover ham, men også hans familie. Det er helt uakseptabelt, og det i slike situasjoner også helt nødvendig å ta vare på enkeltmennesket, sier Eivind Stene, fylkesleder i Troms Frp til VG. Denne saken endrer ikke på at Amundsen har gjort en god jobb for Troms og Fremskrittspartiet, sier Stene. – Vi må alle nå se fremover. Troms Fremskrittsparti er sikker på at Per-Willy Amundsen også i fremtiden vil gjøre en god jobb på Stortinget, og for landsdelen vår.  – Punktum for saken Beslutningen fra organisasjonsutvalget innebærer en rekke forbud for Amundsen, også i hans fylkeslag, Troms Frp.  – Vi tar organisasjonsutvalgets behandling til etterretning.
Samlet sett er dette en streng reaksjon, og vi regner med at dette setter endelig punktum for saken, sier Stene.
Frps organisasjonsutvalg har behandlet saken til Per-Willy Amundsen og fratatt ham verv og partirettigheter frem til nyttår. Reaksjonen kommer etter utbruddet hans på Facebook for to uker siden.  Amundsen får støtte fra sitt lokale fylkeslag i Troms og vurderer å stille til valg igjen. Eivind Stene, fylkesleder i Troms Frp, understreker at denne saken ikke endrer at Amundsen gjør en god jobb for partiet.